送范西叔教授西歸
作者：張栻
朝代：宋

paragraphs: 乃祖至和間，忠謀書鼎彝。
但知陛下聖，豈知吾言危。
元祐愛君語，讀者猶涕洟。
典刑今不亡，盛德故在茲。
歲晚子過我，秀若齋房芝。
持身蹈規矩，出語無瑕疵。
向來長安道，詎肯舍靈龜。
萬里一泮宮，行囊幾新詩。
湘山足幽勝，而水清漣漪。
登臨豈不樂，邂逅枌榆思。
我懶抱僻學，絕絃理朱絲。
子獨慕千載，悠然契心期。
豈不爲我留，感此節物移。
臨岐撫陳編，爲子三噫嘻。
高深諒何極，循求有端倪。
願言勉事此，奕葉光前規。